Jeg købte den 9/1 en bærbar på Elgigantens hjemmeside. Denne kunne dog ikke afhentes i en butik men kunne kun sendes med posten. Dog stod jeg og manglede en computer og måtte derfor annullere min oprindelige ordre og finde en computer der kunne afhentes ved Collect@Store. 

Her begyndte et kaos uden sammenligning. Tillad mig at starte med online-ordren. 

Jeg ringer først ind til support 15 minutter efter jeg har afgivet begge ordrer og beder dem om at annullere den første. De fortæller mig at de ikke kan se den i systemet og beder mig ringe dagen efter, da det er kort før lukketid. 
Jeg ringer derfor tilbage dagen efter (10/1) og får samme historie omkring at den ikke kan ses i systemet og at jeg kan prøve at ringe tilbage dagen efter. Da jeg ikke havde tid til at ringe dagen (11/1) efter fik jeg dog kundeservice til at love mig at de ville annullere den oprindelige ordre så begge beløb ikke blev trukket. 
Den 12/1 får jeg en SMS fra Elgiganten hvor de skriver at de ikke har kunne nå at annullere ordren før den er effektueret - dette finder jeg meget besynderligt, da jeg prøvede at få den annulleret i 2 dage og fik lovning på, at ordren ville være væk på tredje dag. 
Men livet går videre. Derfor forventer jeg at de har lavet en ordning om at de kun ville trække det ene beløb. Dette skete dog ikke. Begge beløb blev trukket og jeg fik én vred bankrådgiver i telefonen, der ikke helt kunne forstå mit nylige forbrug. 
Nu har jeg derfor måtte lade pakken ligge på posthuset fordi jeg ikke ønskede at overtage ansvaret for pakken - hvilket viste sig at være en god idé da PostDanmark først ikke kan finde pakken og derefter kan finde pakken på posthuset. 
Nu har jeg efter adskillige samtaler med både PostDanmark support og Elgiganten, fået videregivet ansvaret for dette til Elgiganten support og fået lovning på at de tilbagefører beløbet for computeren til min konto i dag, hvilket må siges at være en stor lettelse. 
Man må sige, det har været en temmelig rodet affære, dog er den eneste grund til jeg ikke giver 1 stjerne, at Elgiganten support generelt hele vejen igennem forløbet har været yderst flinke og - inden for deres beføjelser - meget hjælpsomme. 

Det samme kan ikke siges om personalet i jeres butikker. 

Jeg skulle jo, som modspil til denne fantastiske forestilling, rent faktisk have hentet en computer i jeres fysiske butik. Noget jeg efterhånden har prøvet et par gange og aldrig med en god smag i munden. 
Jeg tænkte dog, at jeg havde jo bestilt en computer via Collect@store - så jeg skulle bare være der når de åbner i udlevering, så ville jeg jo slippe for de køer af mennesker jeres udlevering ellers er berygtet for. (Varehuset på Nørrebro)

Jeg får fremvist min ordrebekræftelse og personen bag skranken taster løs på computeren. Flere gange kigger han op på mig og ser forundret ud. Til sidst fortæller han mig at han ikke kan se ordren nogle steder og at jeg bør prøve og gå ind i butikken og købe en der.
Det prøver jeg så; ind i butikken, finde en sælger, stå model til hans fallerede salgstale der tydeligt illustrerer at han ikke har forstand på elektronik og ikke bør have lov til at vejlede folk i dette. Han prøver flere gange at sælge mig antivirus under påskud af at det ville beskytte mit Nem-ID - en statement man må grine en smule af.
Men herefter fik jeg så bestilt og betalt for computeren ved skranken og endnu engang bedt om at gå til udleveringen.

Jeg kommer tilbage til udleveringen og kan nu til min overraskelse se at jeres medarbejder fra udleveringen stod udenfor og røg - en joint. 
Interessant valg af sted til denne aktivitet og måske ikke det smarteste at gøre. Han spørger mig kækt;"Nå.. fik du så købt den computer?" til hvilket jeg kan svare tørt "Ja".
Jeg går ind i udleveringen og kan se at jeg ikke er den eneste der skal vente på medarbejderen får slukket sin joint og putter resten i lommen. Ind kommer han så, og efter lidt ventetid kan jeg så komme til. 
Han begynder at kigge på mine oplysninger og herefter forsvinder han ud i baglokalet i 10-15 minutter og kommer derefter tilbage og fortæller mig at han ikke kan finde den ude bagved. Han prøver derfor igen at finde den. 5 minutter senere kommer han tomhændet igen og forklarer at han ikke kunne finde den men hans chef er i gang med at kigge på det og spørger om jeg "har tid til at vente i 10 minutter.." 
Da jeg ikke har noget andet valgt kan jeg igen til dette svare tørt "Ja".
Chefen kommer derefter ud og fortæller hans medarbejder at varen ikke er på lageret. 
Det ender derfor med at jeg bliver sendt til Elgiganten i Herlev for at afhente min computer da Elgiganten, iflg. chefen for vareudlevering i varehuset på Nørrebro, ikke har mulighed for at kunne ringe og sende en vare - hverken i mellem butikker eller til en kunde. Det var ikke deres kutyme. Manden i skranken sagde derfor jeg skulle tage til Herlev Collect@Store og gøre det der.
Herefter tog jeg til Herlev Collect@Store, hvor den også stod på kaos. Deres udlevering var en smule større en den på Nørrebro - og her havde de faktisk 2 medarbejdere i gang. Dog var der også en kø på 30 mennesker der alle sammen skulle have reklamation, ombyttet varer, udleveret etc. hvilket, af uforståelige årsager, foregår på samme sted ALT SAMMEN. Jeg henvendte mig derfor til andre kunder i køen og spurgte hvor lang tid de havde ventet og fik det deprimerende svar "45 minutter" - og de var halvvejs igennem køen.
Derfor valgte jeg bare at gå min vej og komme tilbage morgenen efter. Dette gør jeg så og da jeg ankommer til udleveringen kan jeg aflevere min kvittering og får derefter af vide, at jeg bare kan hente den inde i butikken hvilket må stå som endnu et frustrationselement da der ikke er nogen form for kongruens i informationerne man modtager. Det føles næsten som om, at hovedet ikke ved hvad hænderne laver i dette foretagende - samt omvendt.

Konkluderende kan jeg derfor varmt anbefale Elgigantens supportafdeling - giv de mennesker et job uden for Elgiganten så deres sjæle ikke bliver grå. De, ligesom os kunder, fortjener bedre end at være udsat for sådanne sager. 
Jeg håber, i samme ånd, derfor at i grundigt vil genoverveje jeres virksomhedsstruktur. Jeg kan ihvertfald bekræfte mange af de dårlige oplevelser jeres kunder har haft og også giver udtryk for her på Trustpilot, hvorfor det også afspejler jeres karakter her på siden. 
Jeg vil i fremtiden dog gøre en aktiv indsats for at undgå at skulle have med Elgiganten at gøre, da Collect@Store/køb i butikken ALTID er forbundet med problemer - om det er en PS, fjernsyn, computer eller et kamera.